ADVANC-AMATA ตั้งบริษัทร่วมทุนให้บริการโครงข่ายเส้นใยแก้วนำแสงในนิคมฯ อมตะ
ADVANC-AMATA เตรียมตั้งบริษัทร่วมทุน ซึ่งมีทุนจดทะเบียน 100 ลบ. โดย ADVANC ถือหุ้น 60% ส่วน AMATA ถือหุ้น 40% เพื่อให้บริการโครงข่ายเส้นใยแก้วนำแสงในนิคมฯ อมตะ 
20 ต.ค. 2558

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ระบุว่า ที่ประชุมคณะกรรมการบริษัทในวันนี้ (20 ต.ค.) มีมติให้บริษัท แอดวานซ์ บอรดแบนด์ เน็ทเวอร์ค จำกัด (ABN) ซึ่งเป็นบริษัทย่อย เข้าร่วมทุนกับบริษัท อมตะคอร์ปอเรชั่น จำกัด (มหาชน) หรือ AMATA เพื่อให้บริการโครงข่ายเส้นใยแก้วนำแสง ภายในนิคมอุตสาหกรรมอมตะ
โดยจะจัดตั้งบริษัทใหม่ในราวเดือนพ.ย. มีทุนจดทะเบียน 1 ล้านหุ้น ราคาหุ้นละ 100 บาท เป็นเงิน 100 ล้านบาท โดย ABN ถือหุ้น 60% คิดเป็นเงินลงทุนรวม 60 ล้านบาท และ AMATA ถือหุ้น 40% คิดเป็นเงินลงทุนรวม 40 ล้านบาท สำหรับเงินลงทุนของ ABN มาจากเงินเพิ่มทุนของ ADVANC ซึ่งมีผลทำให้ทุนชำระแล้วของ ABN เพิ่มจาก 15 ล้านบาท เป็น 75 ล้านบาท
ส่วนประโยชน์ที่คาดว่าจะได้จากการร่วมลงทุนครั้งนี้ เป็นการพัฒนาโครงสร้างพื้นฐานโครงข่ายใยแก้วนำแสงภายในนิคมอุตสาหกรรมอมตะนคร ซึ่งมีพื้นที่โรงงานอยู่กว่า 600 แห่ง และมีความต้องการใช้บริการโทรคมนาคม และการสื่อสารเพิ่มสูงขึ้น ซึ่งจะช่วยส่งเสริมให้บริษัทขยายโครงข่ายโทรคมนาคม และการให้บริการได้อย่างต่อเนื่อง เพื่อรักษาความเป็นผู้นำทางธุรกิจ